Rūkymo mažinimo koncepcija. Literatūros apžvalga
Authors: Budrevičiūtė Aida , Alšauskė Silvija Valdonė , Cvilikaitė Sandra , Liseckienė Ida 
Published: October 2023

Tyrimo tikslas. Ištirti rūkymo mažinimo koncepcijos elementus (rūkymo mažinimo ir metimo alternatyvas bei intervencijas), atliekant mokslinės literatūros analizę. Tyrimo metodika. Mokslinės literatūros paieška atlikta duomenų bazėse (EBSCO, PubMed, Nature, ScienceDirect, SpringerLink, internete) nuo 2023 m. vasario 15 d. iki 2023 m. kovo 10 d. Mokslinių darbų paieškos ir atrankos etapai apima: paiešką pagal reikšminius žodžius (angl. smoking alternatives, smoking interventions, smoking cessation), atranką, darbų tinkamumą, analizei skirtas publikacijas. Analizei naudotos 55 publikacijos: EBSCO – 29 publikacijos, PubMed – septynios publikacijos, SpringerLink – šešios publikacijos, Nature – penkios publikacijos, ScienceDirect – keturios publikacijos. Internete rasti keturi mokslo darbai. Tyrimo rezultatai. Pagal socialinius ekonominius skirtumus (lytis, gyvenamoji vieta, amžius (paaugliai, jaunimas, suaugę asmenys), gaunamos pajamos, socialinė ekonominė klasė) taikomos rūkymo mažinimo ir metimo intervencijos apima: rūkymo elgsenos keitimo intervencijas, rūkymo mažinimo intervencijas atsparumui tabakui didinti, elgsenos keitimą ir vaistų terapiją, socialinių medijų naudojimą, motyvacinius pokalbius. Rūkymo mažinimo ir metimo intervencijos lėtinėmis neinfekcinėmis ligomis sergantiems pacientams yra konsultacijos, asmeninės intervencijos (informacijos vadyba, motyvacija, elgsena), rūkymo metimo intervencijos (aplinka be tabako, gydytojų konsultacijos, elgsenos keitimas, gydymas vaistais, bendraminčių palaikymas, informacinė medžiaga apie tabako keliamą riziką), psichologinės intervencijos (pažintinė elgsenos terapija, motyvacinis pokalbis, pagalba telefonu). Literatūros analizė atskleidė, kad pasaulyje rūkymo mažinimo ir metimo intervencijos pacientams, sergantiesiems infekcinėmis ligomis, apima motyvacines konsultacijas, gydymą vaistais, ryšių technologijų naudojimą, rūkymo klinikose teikiamas paslaugas, elgsenos keitimo intervencijas. Rūkančioms nėščiosioms taikomos šios rūkymo mažinimo ir metimo intervencijos: psichologinės priemonės ir vaistų terapija, mokomoji medžiaga apie rūkymo metimą, vaistų vartojimas, pakaitinė nikotino terapija, psichologinis palaikymas. Nustatyta, kad rūkantieji blogiau vertina su burnos sveikata susijusią gyvenimo kokybę, todėl prevencinių programų kūrimas ir taikymas gali padėti mažinti rūkančiųjų skaičių bei pagerinti gyvenimo kokybę. Diskutuojama apie nikotino svarbą tiek fizinį, tiek psichinį skausmą patiriantiems asmenims, todėl metimo rūkyti intervencijų tikslas – sumažinti su tabako naudojimu susijusias pasekmes, o ne tik skausmo malšinimą. Pritariama, kad sveikatos priežiūros specialistų (šeimos gydytojų, onkologijos specialistų, slaugytojų, vaistininkų) vaidmuo yra svarbus teikiant rūkymo mažinimo ir metimo intervencijas rūkantiems pacientams: rūkymo elgsenos keitimo intervencijas, motyvacinius pokalbius, informacines medžiagas, konsultacijas ir patarimus, rūkymo mažinimo ir metimo programas (pavyzdžiui, 5As), vaistų terapiją, pakaitinę nikotino terapiją. Mokslo literatūroje diskutuojama apie rūkymo mažinimo ir metimo alternatyvas, tačiau būtina atlikti daugiau tyrimų apie alternatyvų veiksmingumą ir ilgalaikį jų poveikį. Išvados. Nepaisant mokslo įrodymų gausos ir pastangų sumažinti bei nutraukti rūkymą, rūkymas laikomas viena dažniausių išvengiamų mirties priežasčių tarp sergančiųjų lėtinėmis neinfekcinėmis ligomis. Rūkymo mažinimo ir metimo intervencijos turėtų būti kuriamos ir įgyvendinamos pagal rūkančiųjų socialines-demografines charakteristikas, sergamumą lėtinėmis neinfekcinėmis ligomis, pacientų burnos sveikatą ir su ja susijusią gyvenimo kokybę, patiriamo ūminio ir lėtinio skausmo valdymą. Rūkymo mažinimo intervencijos įgyvendinamos individualiame, bendruomenių, sveikatos priežiūros įstaigų, visuomenės lygiuose, kuriuose galėtų būti taikomos šiuolaikinės intervencijos (rūkymo mažinimo klinikų kūrimas, fizinio aktyvumo didinimo programos, mobiliosios priemonės, socialinių medijų programos. Diskutuojama apie rūkymo mažinimo ir metimo alternatyvas, tačiau vertėtų atlikti daugiau tyrimų apie jų veiksmingumą ir ilgalaikį poveikį. Rūkymo mažinimo ir metimo intervencijas veiksmingiausiai įgyvendina sveikatos priežiūros specialistai, ypač dirbantys pirminėje sveikatos priežiūroje. Pastaruoju metu daug diskutuojama apie įprastinių cigarečių alternatyvas, tačiau nėra vieningos nuomonės ir sutarimo tiek praktikoje, tiek moksle apie alternatyvų reikšmę rūkymo elgsenos pokyčiams ir jų ilgalaikį saugumą rūkančiųjų sveikatai.